«Δήμαρχοι για την ειρήνη»
ελληνοαμερικανική εκδήλωση προώθησης της ειρήνης μέσα από πρωτοβουλίες δήμων σ’ ολόκληρο τον κόσμο
Τους δημάρχους της Χιροσίμα και του Ναγκασάκι, δεξιώθηκε ο γνωστός ελληνοαμερικανός επιχειρηματίας Τζον Κατσιματίδης με την σύζυγό του μετά από πρωτοβουλία του να προωθήσει την παγκόσμια ειρήνη. Στην ίδια εκδήλωση παρευρέθηκαν μεταξύ άλλων η γνωστή καλλιτέχνιδα Γιόκο Όνο, ο βραβευμένος ηθοποιός Μάικλ Ντάγκλας, o νομπελίστας Τζόντι Ουίλιαμς. Το 1982, στην δεύτερη ειδική συνεδρία των Ηνωμένων Εθνών ο δήμαρχος της Χιροσίμα πρότεινε την εφαρμογή ενός προγράμματος για την προώθηση της παγκόσμιας ειρήνης όπου μέσα από δημοτικούς μηχανισμούς σε όλες τις χώρες να ασκηθεί πίεση στις κυβερνήσεις τους για την μείωση των πυρηνικών όπλων. Την πρόταση αυτή υποστήριξε και ο δήμαρχος της Χιροσίμα. Σήμερα στο κίνημα "Δήμαρχοι για την ειρήνη" συμμετέχουν τέσσερεις χιλιάδες δήμαρχοι από όλο τον κόσμο. Κατά την διάρκεια της δεξίωσης δήμαρχοι από την Γαλλία, Κροατία, Αγγλία, Ισραήλ, Νέα Ζηλανδία, Ισπανία και Βέλγιο εξέφρασαν με την παρουσία τους την υποστήριξή τους στο κίνημα "Δήμαρχοι για την Ειρήνη" Η οργανώτρια, εκ μέρους του κ Κατσιματίδη, Χέλεν Γιόνγκ, δήλωσε ιδιαίτερα ικανοποιημένη με την συμμετοχή των δημάρχων στην δεξίωση του ελληνοαμερικανού επιχειρηματία. Με την σειρά του ο κ. Κατσιματίδης εξέφρασε την ικανοποίηση του αλλά και τις ευχαριστίες του που του δόθηκε η ευκαιρία να φιλοξενήσει τους δημάρχους των παραπάνω κρατών. «Εύχομαι το όραμά τους για έναν πλανήτη χωρίς πυρηνικά όπλα να πραγματοποιηθεί, αλλά μέχρι τότε θα πρέπει να κάνουμε ρεαλιστικά και σταθερά βήματα αρχικά για την μείωση χρήσης των πυρηνικών όπλων», δήλωσε χαρακτηριστικά. Οι δήμαρχοι θα επανέλθουν στην Νέα Υόρκη το φθινόπωρο όπου θα συμμετέχουν σε μεγάλη φιλανθρωπική εκδήλωση με σκοπό την προώθηση του κινήματος.